*Para outros membros desta familia de medallistas ingleses, véxase a páxina de homónimos **Wyon***
*Para o pai de Thomas Wyon, chamado igual, véxase a páxina **Thomas Wyon, o Vello***

**Thomas Wyon, o Novo**, nado en Birmingham o 12 de xullo de 1792 e finado en Hastings, East Sussex, o 22 ou o 23 de setembro de 1817, foi un medallista e gravador de moeda inglés, que ocupou o posto de gravador xefe da *Royal Mint* entre 1815 e 1817.

Traxectoria
-----------

Thomas Wyon naceu en Birmingham, nunha familia de sona no mundo da medalla e o gravado. O seu tío, Peter Wyon (1767-1822), o seu irmán máis novo, Benjamin Wyon (1802-1858), os seus sobriños, Leonard Charles Wyon (1826-1891), Joseph Shepherd Wyon (1836-1873) e Alfred Benjamin Wyon (1837-1884), e o seu curmán, William Wyon (1795-1851) foron tamén medallistas salientables, algúns deles vinculados igualmente á *Royal Mint*.

Xa en Londres, foi aprendiz desde os 14 anos do seu pai, coñecido como Thomas Wyon, o Vello (1767-1830), que exerceu o cargo de gravador dos selos reais, e del aprendeu a arte do gravado en aceiro. Tamén recibiu formación do gravador de xemas Nathaniel Marchant (1739-1816), que traballaba daquela na Casa da Moeda de Londres, de quen aprendeu o gusto polo antigo. Posteriormente cursou estudos de escultura nas escolas da *Royal Academy* de Londres, onde obtivo os seus primeiros recoñecementos polas súas creacións. En 1809 creou a súa primeira medalla e en 1810 gañou a medalla de ouro da *Society of Arts* ao gravado de medallas, cun exemplar cuxos cuños —que representaban unha cabeza de Isis— foron adquiridos pola propia entidade para producir con el as súas medallas de premio. A partir desa época, Wyon realizou numerosas medallas, sinaladamente para escolas, clubs, sociedades e outras institucións.

*Token* de medio penique (1794) da vila de Braintree and Bocking, en Essex.
O 20 de novembro de 1811, Wyon ingresou na *Royal Mint* como gravador en réxime de proba, e alí participou na produción de moedas bancarias e de curso local e algunhas emitidas polo Banco de Inglaterra e polo Banco de Irlanda (*tokens*), así como moedas oficiais para os territorios e as colonias británicas, e para a casa de Hannover, aínda que non abandonou a súa faceta como produtor de medallas. Case catro anos despois, o 13 de outubro de 1815, foi nomeado gravador xefe da *Royal Mint*, cando tiña só 23 anos. O ano seguinte foi o responsable do gravado das novas moedas de prata do sistema británico —media coroa, un xilin e 6 peniques—, a nome de Xurxo III (1760-1820), de cuxos reversos foi ademais o seu deseñador. En 1817 fixo tamén as súas propostas para a nova moeda dunha coroa, aínda que finalmente se limitou a ser o gravador dos deseños realizados por Benedetto Pistrucci.

Reverso do xilin de 1819 a nome de Xurxo II, deseñado e gravado por Wyon.
En 1817, Wyon comezou a amosar os primeiros signos de tise, doenza que o levou á morte a finais de setembro de 1817. Faleceu na granxa Priory, preto de Hastings, en East Sussex, e o seu corpo foi soterrado no cemiterio da igrexa de Cristo, en Southwark, no Gran Londres.

Obra
----

Estas son algunhas das súas medallas máis salientables: Pearce (1809), Isis (1810), Wellington (1810), Wooldridge (1812), *Royal Naval College* (1812), Portsmouth (1812), *Manchester Pitt Club* (1813), *Upper Canada Preserved* (1813), indios norteamericanos (1814), Tsar de Rusia (1814), visita da gran duquesaa de Oldenburg á *Royal Mint* (1814), Tratado de París (1814), *Liverpool Pitt Club* (1814), Waterloo (1815), apertura da Ponte de Waterloo (1817).

Ademais, Wyon gravou en 1813 selos para a Sociedade de Anticuarios de Newcastle e para a *Chester Canal Company*, e arredor de 1815 para a Cámara de Comercio de Limerick.

Medallas
--------

* Almirante Nelson.(1805)Almirante Nelson.  
(1805)
* William Pitt.(1814)>William Pitt.  
(1814)>
* Medalla de Waterloo.(1815)>Medalla de Waterloo.  
(1815)>
* Sociedade das Artes.(1830)Sociedade das Artes.  
(1830)

Notas
-----

1. 1 2 3 4  Hugh, C. ed. (1911).
2. 1 2  Forrer, L. (1916). Páxina 641.
3. 1 2 3 4 5 6  Wroth, W. W. (1900).
4. ↑  "Thomas Wyon Junior". *Jerseycoins.com*
5. ↑  "½ Penny Essex - Braintree / W. Goldsmith". *Numista.com*
6. ↑  "Thomas Wyon Junior". *Jerseycoins.com*
7. ↑  Forrer, L. (1916). Páxinas 641-642.
8. ↑  "Thomas Wyon Junior". *Jerseycoins.com*
9. ↑  Forrer, L. (1916). Páxinas 642-643.
10. ↑  "1 Shilling - George III New coinage". *Numista.com*
11. ↑  "Thomas Wyon Junior". *Jerseycoins.com*
12. ↑  Forrer, L. (1916). Páxina 642.
13. ↑  Forrer, L. (1916). Páxinas 646-650.
14. ↑  "Admiral Nelson 1805". *Metropolitan Museum of Art*.
15. ↑  "William Pitt 1814". *Metropolitan Museum of Art*.
16. ↑  "The Waterloo Medal 1815". *Metropolitan Museum of Art*.
17. ↑  "Isis Medal of the Society of Arts 1830". *Metropolitan Museum of Art*.

Véxase tamén
------------

### Bibliografía

* Forrer, L. (1916). "Wyon, Thomas (II)". En *Biographical Dictionary of Medallists*. Vol VI. Spink & Son, Londres. Páxinas 641-650.
* Hugh, C. ed. (1911). "Wyon, Thomas". En *Encyclopædia Britannica*. Vol. 28 (11ª ed.). Cambridge University Press. Páxina 879.
* Wroth, W. W. (1900). "Wyon, Tomas, the younger (1792–1817)". En *Dictionary of National Biography.* Vol. 63.

|  |  |  |
| --- | --- | --- |
| Predecesor:**Lewis Pingo** | **Gravador xefe da Casa da Moeda de Londres (*Royal Mint*)**1815 - 1817 | Sucesor:**Benedetto Pistrucci** |

* Portal:Reino Unido

|  |  |
| --- | --- |
| Control de autoridades | 
* Wd: Q7795358
* WorldCat
* VIAF: 96550819
* GND: 1185324860
* NPG: mp07892
* ODNB: 30171
* ULAN: 500117323

 |